ประกาศคณะกรรมการกํากับหลักทรัพย์และตลาดหลักทรัพย์ที่ กธ. 18/2549เรื่อง การดํารงเงินกองทุนสภาพคล่องสุทธิ อาศัยอํานาจตามความในมาตรา 14 และมาตรา 97 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งมาตรา 29 ประกอบกับมาตรา 35 มาตรา 36 มาตรา 45 มาตรา 48 และมาตรา 50 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย คณะกรรมการ ก.ล.ต. ออกข้อกําหนดไว้ดังต่อไปนี้ข้อ ๑ ให้ยกเลิก (1) ประกาศคณะกรรมการกํากับหลักทรัพย์และตลาดหลักทรัพย์ ที่ กธ. 37/2540 เรื่อง การดํารงเงินกองทุนสภาพคล่องสุทธิ ลงวันที่ 15 ตุลาคม พ.ศ. 2540 (2) ประกาศคณะกรรมการกํากับหลักทรัพย์และตลาดหลักทรัพย์ ที่ กธ. 4/2541 เรื่อง การดํารงเงินกองทุนสภาพคล่องสุทธิ (ฉบับที่ 2) ลงวันที่ 12 กุมภาพันธ์ พ.ศ. 2541 (3) ประกาศคณะกรรมการกํากับหลักทรัพย์และตลาดหลักทรัพย์ ที่ กธ. 34/2541 เรื่อง การดํารงเงินกองทุนสภาพคล่องสุทธิ (ฉบับที่ 3) ลงวันที่ 10 กันยายน พ.ศ. 2541 (4) ประกาศคณะกรรมการกํากับหลักทรัพย์และตลาดหลักทรัพย์ ที่ กข. 38/2547 เรื่อง การดํารงเงินกองทุนสภาพคล่องสุทธิ (ฉบับที่ 4) ลงวันที่ 3 สิงหาคม พ.ศ. 2547ข้อ ๒ ในประกาศนี้ (1) "เงินกองทุนสภาพคล่องสุทธิ" หมายความว่า เงินกองทุนสภาพคล่อง หักด้วยค่าความเสี่ยง (2) "เงินกองทุนสภาพคล่อง" หมายความว่า สินทรัพย์สภาพคล่อง หักด้วย หนี้สินรวม (3) "สินทรัพย์สภาพคล่อง" หมายความว่า ผลรวมของสินทรัพย์รายการดังต่อไปนี้ (ก) เงินสดและเงินฝากธนาคาร (ข) หลักทรัพย์ซื้อโดยมีสัญญาจะขายคืน รวมดอกเบี้ยค้างรับ (ค) ตั๋วสัญญาใช้เงินและตั๋วแลกเงินที่ออกโดยสถาบันการเงินตามกฎหมายว่าด้วยดอกเบี้ยเงินให้กู้ยืมของสถาบันการเงิน (ง) เงินลงทุนในหลักทรัพย์ และตราสารทางการเงินอื่น (จ) ลูกหนี้ซื้อหลักทรัพย์ตามคําสั่ง (ฉ) ลูกหนี้เงินให้กู้ยืมเพื่อซื้อหลักทรัพย์ และลูกหนี้ยืมหลักทรัพย์ (ช) ลูกหนี้ทรัพย์สินวางประกัน (ซ) รายการอื่นตามที่สํานักงานประกาศกําหนด (4) "หนี้สินทั่วไป" หมายความว่า หนี้สินรวม หักด้วย หนี้สินพิเศษ (5) "หนี้สินรวม" หมายความว่า (ก) รายการหนี้สินทุกรายการที่ปรากฏในงบการเงิน แต่ไม่รวมถึงหนี้สินรายการดังต่อไปนี้ 1. หนี้สินที่กําหนดสิทธิของเจ้าหนี้ไว้ด้อยกว่าเจ้าหนี้สามัญทั่วไป โดยหนี้สินดังกล่าวต้องไม่มีประกัน มีกําหนดระยะเวลาชําระคืนเกินกว่าหนึ่งปีนับแต่วันที่คํานวณรายการ และไม่มีเงื่อนไขการชําระคืนก่อนกําหนดภายในหนึ่งปี เว้นแต่เป็นเงื่อนไขที่ได้รับการผ่อนผันจากสํานักงาน 2. สัญญาเช่าทางการเงินที่ให้สิทธิผู้เช่าในการซื้อทรัพย์สินที่เช่า (financing lease) ซึ่งบริษัทหลักทรัพย์ในฐานะผู้เช่าสามารถบอกเลิกการเช่าก่อนกําหนดได้โดยไม่ต้องซื้อทรัพย์สินนั้นไป ยกเว้นส่วนที่เป็นเบี้ยปรับที่เกิดจากการบอกเลิกสัญญาก่อนกําหนด 3. รายการอื่นตามที่สํานักงานประกาศกําหนด (ข) รายการภาระผูกพันอื่นที่ไม่ปรากฏในงบการเงิน ซึ่งอาจก่อให้เกิดภาระหนี้สินแก่บริษัทหลักทรัพย์ได้ในภายหลัง ได้แก่ 1. ภาระจากการค้ําประกัน รับรอง หรืออาวัลตั๋วเงิน 2. ภาระผูกพันอื่นที่บริษัทหลักทรัพย์ต้องชําระเงินหรือทรัพย์สินอื่นเมื่อเกิดเหตุการณ์ที่กําหนดไว้ 3. ภาระผูกพันอื่นตามที่สํานักงานประกาศกําหนด (6) "หนี้สินพิเศษ" หมายความว่า (ก) หนี้สินที่มีกําหนดระยะเวลาชําระคืนเกินกว่าหนึ่งปีนับแต่วันที่คํานวณรายการซึ่งไม่มีเงื่อนไขการชําระคืนก่อนกําหนดภายในหนึ่งปี ไม่ว่าจะเป็นเงื่อนไขที่เกิดจากการให้สิทธิผู้กู้หรือผู้ให้กู้ไถ่ถอนก่อนกําหนด (put/call option) หรือเงื่อนไขอื่นในทํานองเดียวกัน เว้นแต่เป็นเงื่อนไขที่ได้รับการผ่อนผันจากสํานักงาน (ข) ภาระผูกพันที่มีสัญญาระบุอย่างชัดเจนว่าเจ้าหนี้ที่อาจเกิดขึ้นไม่มีสิทธิเรียกให้มีการชําระหนี้ภายในระยะเวลาหนึ่งปีนับแต่วันที่คํานวณรายการ (ค) ผลรวมของหนี้สินรายการดังต่อไปนี้ 1. เจ้าหนี้หลักทรัพย์ยืม 2. เจ้าหนี้ทรัพย์สินวางประกัน 3. บัญชีลูกค้า 4. หลักทรัพย์ขายโดยมีสัญญาซื้อคืน (ง) หนี้สินอื่นตามที่สํานักงานประกาศกําหนด (7) "ค่าความเสี่ยง" หมายความว่า ค่าความเสี่ยงที่เกิดจากการประกอบธุรกิจหลักทรัพย์ หรือการดําเนินการอื่นใดของบริษัทหลักทรัพย์ (8) "ทรัพย์สินที่ต้องวางเป็นประกัน" หมายความว่า ผลรวมของจํานวนทรัพย์สินที่ลูกค้าต้องนํามาวางเป็นประกันสําหรับฐานะสัญญาซื้อขายล่วงหน้าของลูกค้าที่คงค้างอยู่ตามอัตราหรือมูลค่าที่สํานักงานประกาศกําหนด (9) "บริษัทหลักทรัพย์" หมายความว่า บริษัทที่ได้รับใบอนุญาตประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์ การค้าหลักทรัพย์ หรือการจัดจําหน่ายหลักทรัพย์ที่มิได้จํากัดเฉพาะหลักทรัพย์อันเป็นตราสารแห่งหนี้ ไม่ว่าบริษัทดังกล่าวได้รับใบอนุญาตประกอบธุรกิจหลักทรัพย์ประเภทอื่นอีกด้วยหรือไม่ แต่ไม่รวมถึงบริษัทที่ได้รับใบอนุญาตประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์ การค้าหลักทรัพย์ หรือการจัดจําหน่ายหลักทรัพย์ที่เป็นหน่วยลงทุน (10) "สํานักงาน" หมายความว่า สํานักงานคณะกรรมการกํากับหลักทรัพย์และตลาดหลักทรัพย์ข้อ ๓ ให้บริษัทหลักทรัพย์ดํารงเงินกองทุนสภาพคล่องสุทธิเมื่อสิ้นวันทําการใด ๆ ไม่น้อยกว่าสิบห้าล้านบาทและไม่น้อยกว่าร้อยละเจ็ดของหนี้สินทั่วไป ในกรณีที่บริษัทหลักทรัพย์ได้รับใบอนุญาตประกอบธุรกิจสัญญาซื้อขายล่วงหน้าประเภทตัวแทนซื้อขายสัญญาซื้อขายล่วงหน้าตามกฎหมายว่าด้วยสัญญาซื้อขายล่วงหน้า ให้บริษัทหลักทรัพย์ดังกล่าวดํารงเงินกองทุนสภาพคล่องสุทธิเมื่อสิ้นวันทําการใด ๆ ไม่น้อยกว่ายี่สิบห้าล้านบาทและไม่น้อยกว่าร้อยละเจ็ดของหนี้สินทั่วไปและทรัพย์สินที่ต้องวางเป็นประกัน เว้นแต่เป็นกรณีที่บริษัทหลักทรัพย์ได้หยุดการประกอบธุรกิจสัญญาซื้อขายล่วงหน้าประเภทดังกล่าว และได้มีหนังสือแจ้งความประสงค์ดังกล่าวต่อสํานักงานแล้ว ให้บริษัทหลักทรัพย์ดํารงเงินกองทุนสภาพคล่องสุทธิเมื่อสิ้นวันทําการใด ๆ ตามที่กําหนดในวรรคหนึ่งแทน การคํานวณเงินกองทุนสภาพคล่องสุทธิตามวรรคหนึ่งและวรรคสอง ให้เป็นไปตาม หลักเกณฑ์ที่สํานักงานประกาศกําหนดข้อ ๔ มิให้นําความในข้อ 3 มาใช้บังคับกับบริษัทหลักทรัพย์ที่ได้หยุดการประกอบธุรกิจหลักทรัพย์ทุกประเภท และได้มีหนังสือแจ้งความประสงค์ต่อสํานักงานแล้ว ทั้งนี้ ตราบเท่าที่บริษัทหลักทรัพย์ยังคงหยุดการประกอบธุรกิจหลักทรัพย์ทุกประเภท แต่ทั้งนี้ไม่เป็นการยกเว้นหน้าที่ของบริษัทหลักทรัพย์ดังกล่าวที่ยังคงประกอบธุรกิจสัญญาซื้อขายล่วงหน้าประเภทตัวแทนซื้อขายสัญญาซื้อขายล่วงหน้าซึ่งยังคงต้องปฏิบัติให้เป็นไปตามประกาศคณะกรรมการกํากับหลักทรัพย์และตลาดหลักทรัพย์ว่าด้วยการดํารงฐานะทางการเงินของผู้ได้รับใบอนุญาตเป็นตัวแทนซื้อขายสัญญาซื้อขายล่วงหน้า ให้สํานักงานมีอํานาจเรียกให้บริษัทหลักทรัพย์ตามวรรคหนึ่ง ส่งเอกสารหรือรายงานที่จําเป็นเพื่อประโยชน์ในการพิจารณาความสามารถในการดํารงเงินกองทุนสภาพคล่องสุทธิของบริษัทหลักทรัพย์ในระยะเวลาดังกล่าวได้ตามที่เห็นสมควรข้อ ๕ ประกาศนี้ให้ใช้บังคับตั้งแต่วันที่ 16 พฤษภาคม พ.ศ. 2549 เป็นต้นไปผู้มีอํานาจลงนาม - ประกาศ ณ วันที่ 2 พฤษภาคม พ.ศ. 2549 (นายทนง พิทยะ) รัฐมนตรีว่าการกระทรวงการคลัง ประธานกรรมการ คณะกรรมการกํากับหลักทรัพย์และตลาดหลักทรัพย์